**MINISTERUL SĂNĂTĂȚII**

**ORDIN**

**privind organizarea, funcţionarea și atribuțiile centrelor de sănătate mintală şi pentru prevenirea adicţiilor**

Văzând Referatul de aprobare nr. ................................. al Direcției Generale Asistență Medicală și Sănătate Publică din cadrul Ministerului Sănătății,

având în vedere:

- propunerea Centrului Național de Sănătate Mintală și Luptă Antidrog înregistrată la Ministerul Sănătății cu nr. 311/08.04.2025;

- prevederile art. 2 alin. (7) din Ordonanţa de urgenţă a Guvernului nr. 147/2024 privind înfiinţarea, organizarea şi funcţionarea Agenţiei Naţionale pentru Politici şi Coordonare în Domeniul Drogurilor şi al Adicţiilor, a centrelor de sănătate mintală şi pentru prevenirea adicţiilor, precum şi pentru modificarea unor acte normative, cu modificările și completările ulterioare,

în temeiul art. 7 alin. (4) din Hotărârea Guvernului nr. 144/2010 privind organizarea și funcționarea Ministerului Sănătății, cu modificările și completările ulterioare,

**ministrul sănătății emite următorul**

**ORDIN**

**Art. 1.** – (1) Centrele de sănătate mintală și pentru prevenirea adicțiilor, denumite în continuare CSMPA, sunt compartimente funcționale, fără personalitate juridică și care fac parte din structura organizatorică a unităților sanitare cu paturi.

(2) Prin sintagma ,,prevenirea adicțiilor’’ se înțelege totalitatea măsurilor de consiliere psihologică, evaluare psihologică și psihologie educațională menite să scadă riscul de inițiere, să prevină recăderile dar și să prevină complicațiile medicale și psihologice, asociate adicțiilor, inclusiv complicațiile patologiei de injectare.

**Art. 2.** - (1) În cadrul CSMPA se acordă servicii specializate de sănătate mintală, în regim ambulatoriu, după cum urmează:

1. servicii medicale și de îngrijiri de sănătate mintală;
2. servicii conexe actului medical;
3. servicii comunitare.

(2) Serviciile specializate de sănătate mintală prevăzute la alin. (1) se acordă pacienților, indiferent dacă aceștia au sau nu au calitatea de asigurat în cadrul sistemului de asigurări sociale de sănătate, fără discriminare de gen, etnie sau statut de protecție pe teritoriul statului român, în cazul cetățenilor străini aflați temporar sau definitiv pe teritoriul României sau în cazul celor pentru care s-au stabilit măsuri temporare de protecție.

(3) La nivelul CSMPA se implementează măsuri de promovare a politicilor, strategiilor și programelor naționale privind sănătatea mintală a populației.

**Art. 3.** - Finanțarea CSMPA se realizează conform prevederilor art. 2 alin. (3) din OUG nr. 147/2024 privind înființarea, organizarea și funcționarea Agenției Naționale pentru Politici și Coordonare în Domeniul Drogurilor și al Adicțiilor, a centrelor de sănătate mintală și pentru prevenirea adicțiilor, precum și pentru modificarea unor acte normative, cu modificările și completările ulterioare,după cum urmează:

1. de la bugetul de stat, prin bugetul Ministerului Sănătății pentru cheltuielile prevăzute la art. 193 alin. (2) lit. h) și art. 194 lit. b) și d) din Legea nr. 95/2006 privind reforma în domeniul sănătății, republicată, cu modificările și completările ulterioare, precum și pentru cheltuielile din cadrul PNSM conform prevederilor art. 193 alin. (2) lit. a) și art. 194 lit. a) din Legea nr. 95/2006, republicată, cu modificările și completările ulterioare și în condițiile stabilite prin legislația aplicabilă în domeniul programelor naționale de sănătate publică;
2. din bugetul Fondului național unic de asigurări sociale de sănătate, în condițiile stabilite prin legislația aplicabilă programelor naționale de sănătate curative.

**Art. 4.** - CSMPA au atribuțiile principale prevăzute la art. 2 alin. (6) din OUG nr. 147/2024 cu modificările și completările ulterioare, precum și următoarele atribuții:

1. implementarea, la nivel local, a activităților de promovare a sănătății şi educației pentru sănătate,din cadrul proiectelor și campaniilor naționale de informare-educare-comunicare (IEC) adresate întregii populații, sau grupurilor populaționale vulnerabile, pe domenii strategice precum domeniul adicțiilor, depresia și suicidul la adolescent, tulburările cognitive la vârstă înaintată, dar și alte domenii de interes;
2. combaterea concepțiilor, atitudinilor și comportamentelor dăunătoare pentru sănătatea mintală, în special folosirea nocivă ori abuzul de substanțe psihoactive, violența inter-personală inclusiv în mediul școlar: bullying, mobbing, hărțuirea pe rețelele sociale;
3. depistarea precoce a tulburărilor specifice de neuro-dezvoltare, a tulburărilor de învățare și de comportament la copil și adolescent;
4. desfășurarea de programe privind sănătatea sexuală, cu accent pe grupurile vulnerabile, combaterea discriminării și a violenței de gen, asigurarea accesului egal la servicii de sănătate în rândul minorităților sexuale și al persoanelor care au fost supuse traficului de persoane;
5. evaluarea persoanelor cu tulburări psihice aflate la risc de abandon social, în vederea orientării către locuinţe temporare sau protejate, ateliere protejate, comisii de expertiză a capacității de muncă, unităţi de ajutor social sau unități de învățământ;
6. implementarea, la nivel local, a activităților din cadrul proiectelor și campaniilor naționale de informare - educare - comunicare în scopul prevenirii și tratamentului adicțiilor;
7. elaborarea, tipărirea și diseminarea materialelor de informare - educare - comunicare utilizate în domeniul prevenirii şi tratamentul tulburărilor psihice și adicțiilor;
8. monitorizarea, la nivel local, a activităților desfășurate în legătură cu domeniul specific și raportarea rezultatelor acestora către Centrul Național de Sănătate Mintală și Luptă Antidrog, denumit în continuare CNSMLA;
9. acordarea serviciilor medicale și de îngrijiri de sănătate mintală în comunitate prin intermediul echipelor multidisciplinare mobile, atunci când este necesar;
10. îndrumarea metodologică a medicilor de familie în acordarea de servicii medicale și îngrijiri de sănătate mintală în baza unor protocoale de colaborare;
11. participarea la activități desfășurate în cadrul mecanismului de răspuns la situații de urgență, atât la nivel local cât și la nivel național;
12. colectarea și transmiterea, în format electronic, de date din domeniul sănătății mintale și din domeniul prevenirii și tratamentului adicțiilor către CNSMLA și către Agenția Națională pentru Politici și Coordonare în Domeniul Drogurilor și al Adicțiilor conform cerințelor de raportare stabilite de aceste instituții;
13. colectarea de date ale pacienților cu tulburări psihice la care s-a instituit o măsură de ocrotire, ca urmare a comunicării hotărârilor de instituire de către direcțiile de sănătate publică și comunicarea datelor medicale către spitale cu secții/camere de gardă/ambulatorii de specialitate psihiatrie;
14. asigurarea serviciilor de psihopedagogie diferenţiată;
15. actualizarea paginii de internet a unității sanitare în cadrul căreia funcționează, cu informații privind activitățile desfășurate la nivelul CSMPA;
16. colaborarea cu alte autorități și instituții cu structuri similare pentru realizarea activităților care se încadrează în domeniul de responsabilitate al CSMPA;
17. colaborarea cu autoritățile administrației publice locale, precum și cu organizații neguvernamentale, în programe de asistență și protecție socială destinate persoanelor care prezintă comportamente adictive sau persoanelor aflate în evidență cu boli psihice cronice;
18. realizarea, în baza solicitării procurorului, a evaluării sistematice, psihiatrice și psihologice, a persoanelor consumatoare de substanțe psiho-active, în scopul includerii acestora în circuitul integrat de asistență medico-psiho-socială;
19. desfășurarea de programe de tutorat, mentorat, voluntariat pentru studenți ai facultăților de medicină, studenți ai facultăților de psihologie, asistență socială.

**Art. 5.** – Serviciile specializate de sănătate mintală care se acordă în cadrul CSMPA sunt următoarele:

(1) servicii de promovare și educație în domeniul sănătății mintale:

1. educația pacienților pentru înțelegerea conceptului de sănătate mintală;
2. informare și consilierea pacienților cu privire la principalii factori de risc pentru sănătatea mintală, precum și la mijloacele de prevenire a îmbolnăvirilor psihice;
3. informarea și consilierea pacienților pentru adoptarea unui stil de viață sănătos;
4. campanii de informare a populației pentru creșterea conștientizării depresiei post-partum;

(2) în domeniul prevenirii îmbolnăvirilor psihice:

1. consultații pentru depistarea precoce a tulburărilor psihologice/psihiatrice uzuale în populația generală și/sau din grupurile vulnerabile, la risc pentru psihopatologie;
2. testarea rapidă, în urină, a prezenței metaboliților substanțelor cu efecte psihoactive;
3. evaluarea psihologică, psihometrică, la cerere, în scopul depistării precoce a depresiei, anxietății, tendinței de suicid, tulburărilor comportamentale, evaluării intelectului și vârstei de dezvoltare, ADHD, tulburărilor de învățare;

(3) servicii medicale și de îngrijiri de psihiatrie:

1. consultații de specialitate psihiatrie sau psihiatrie pediatrică și, după caz, recomandarea efectuării investigațiilor paraclinice, pentru evaluarea sănătății mintale a pacienților, care ar trebui să includă:
   1. documentarea sistematică a simptomelor persoanei aflate în suferință;
   2. formularea diagnostică și argumentarea psihometrică a acestuia;
   3. stabilirea planului terapeutic și a pașilor spre recuperare/ reabilitare;
   4. prescripția medicamentoasă, unde este cazul și/ sau recomandarea de înrolare într-un proces de consiliere/psihoterapie sau într-un program specializat, adecvat patologiei sau problemelor beneficiarului;
   5. monitorizarea periodică a bolnavilor cu boli psihice aflați în evidența CSMPA;
   6. evaluarea complianței la tratament a bolnavilor diagnosticați cu boli psihice;
   7. evaluarea stării de competență psihică, aprecierea stării de risc / periculozitate a persoanei în situații particulare, atât pentru sine cât și pentru alte persoane, la bolnavul acut psihiatric;
   8. evaluarea stării de competență a bolnavului cronic, în vederea evaluării medicale pentru impunerea unor măsuri de protecție a persoanelor cu dizabilitate intelectuală și psiho-socială;
   9. recomandarea efectuării investigațiilor paraclinice;
2. intervenții terapeutice:
   1. consiliere pentru modificarea stilului de viață;
   2. consiliere psihiatrică nespecifică individuală și familială privind evoluția bolii psihice, înțelegerea rolului diferitelor clase de medicamente și a utilizării lor, înțelegerea rolului pacientului și al familiei în gestionarea episoadelor acute, sau dizabilității secundare experienței de a trăi cu un diagnostic;
   3. acordarea și administrarea sub strictă supraveghere a tratamentului substitutiv în cazul persoanelor dependente sau consumatoare de droguri;
   4. intervenții în criză pentru prevenirea escaladării episoadelor acute de boală şi deteriorarea celor preexistente;

(4) servicii conexe actului medical:

* 1. psiho-profilaxie;
  2. evaluare și testare psihologică;
  3. consiliere psihologică;
  4. psihoterapie individuală sau de grup;
  5. terapie ocupațională: ergoterapie, terapie prin artă, reabilitarea prin sport, alte intervenții terapeutice cu impact asupra activităților pentru care există dovezi de eficacitate;
  6. orientare profesională / vocațională;
  7. logopedie;
  8. psiho-pedagogie specială;
  9. fizioterapie;

(5) servicii comunitare:

* 1. evaluarea mediului de viață al bolnavilor cu afecțiuni psihice, precum și al persoanelor dependente sau consumatoare de droguri;
  2. serviciilor medicale și de îngrijiri de sănătate mintală în comunitate;
  3. servicii de recuperare și de reintegrare în comunitate;
  4. programe de petrecere a timpului liber;
  5. consiliere socială și suport specializat.

**Art. 6** - (1)Serviciile specializate de sănătate mintală prevăzute la art. 5 sunt acordate de o echipă terapeutică formată din: medici confirmați în specialitatea psihiatrie, respectiv psihiatrie pediatrică, psihologi, asistenți medicali, fizioterapeuți, asistenți sociali.

(2) Numărul minim de posturi din CSMPA în cadrul cărora se acordă servicii specializate de sănătate mintală pentru adulți este următorul:

1. 4 posturi de medic confirmat în specialitatea psihiatrie, din care cel puțin unul are atestat în medicina adicției;
2. 6 posturi de asistenți medicali, specialitatea medicină generală;
3. 2 posturi de psiholog clinician;
4. 2 posturi de psihoterapeuți cu formare în terapie cognitiv - comportamentală și/sau sistemic - familială;
5. 1 post de terapeut ocupațional;
6. 2 posturi de asistent social;
7. 1 post de fizioterapeut;
8. 2 posturi de registrator medical/statistician medical.

(3) Numărul minim de posturi din CSMPA în cadrul cărora se acordă servicii specializate de sănătate mintală pentru copii este următorul:

1. 4 posturi de medic confirmat în specialitatea psihiatrie pediatrică, din care cel puțin unul are atestat în medicina adicției;
2. 6 posturi de asistenți medicali generaliști;
3. 2 posturi de psiholog clinician;
4. 2 posturi de psihoterapeuți cu formare în terapie cognitiv - comportamentală și/sau sistemic - familială;
5. 1 post de terapeut ocupațional;
6. 1 post de logoped;
7. 1 post de psiho-pedagog;
8. 2 posturi de asistent social;
9. 1 post de fizioterapeut;
10. 2 posturi de registrator medical/statistician medical.

**Art. 7 -** Organizarea spațial - funcţională a CSMPA se realizează în funcție de categoriile de beneficiari și specificul serviciilor specializate de sănătate mintală acordate acestora după cum urmează:

a) CSMPA care acordă servicii specializate de sănătate mintală persoanelor adulte au în structură următoarele spații:

1. 2 cabinete medicale de psihiatrie;
2. 2 cabinete de psihologie și psihoterapie;
3. 1 cabinet pentru asistenți sociali;
4. o sală destinată psihoterapiei de grup și activităţilor de terapie ocupațională (pentru 10-12 persoane);
5. o sală destinată activităţilor de fizioterapie și sport (pentru 6-8 persoane);
6. o sală de tratament;
7. o sală pentru intervenție în criză;
8. o sală destinată administrării tratamentului de substituție care cuprinde: un spațiu pentru recoltarea, sub supraveghere, a probelor de urină, un spațiu pentru efectuarea testărilor și un spațiu pentru administrarea, sub strictă supraveghere, a tratamentului substitutiv;
9. grupuri sanitare;

b) CSMPA care acordă servicii specializate de sănătate mintală copiilor au în structură următoarele spații:

1. 2 cabinete medicale de psihiatrie;
2. 2 cabinete de psihologie și psihoterapie;
3. 2 cabinete pentru asistenții sociali, logoped și psiho-pedagog;
4. o sală destinată psihoterapiei de grup și activităţilor de terapie ocupațională (pentru 10-12 persoane);
5. o sală destinată activităţilor de fizioterapie și sport (pentru 6-8 persoane);
6. o sală de tratament;
7. o sală pentru intervenție în criză;
8. o zonă pentru administrarea tratamentului de substituție care cuprinde: un spațiu pentru recoltarea sub supraveghere a probei de urină, un spațiu pentru efectuarea testărilor și un spațiu pentru administrarea sub strictă supraveghere a tratamentului substitutiv;
9. grupuri sanitare.

**Art. 8.** - În termen de 24 de luni de la intrarea în vigoare a prezentului ordin unitățile sanitare cu paturi care au în structura organizatorică CSMPA au obligația de a se conforma prevederilor de la art. 6 și 7.

**Art. 9.** - La data intrării în vigoare a prezentului ordin se abrogă Ordinul ministrului sănătății nr. 375/2006 privind înfiinţarea, organizarea şi funcţionarea centrelor de sănătate mintală, publicat în Monitorul Oficial al României, Partea I, nr. 373 din 2 mai 2006.

**Art. 10.** - Prezentul ordin va fi publicat în Monitorul Oficial al României, Partea I.

**MINISTRUL SĂNĂTĂȚII**

**PROF. UNIV. DR. ALEXANDRU RAFILA**

**FIȘĂ DE AVIZARE PROIECT DE ORDIN**

**privind organizarea, funcţionarea și atribuțiile centrelor de sănătate mintală şi pentru prevenirea adicţiilor**

|  |  |  |  |
| --- | --- | --- | --- |
| **STRUCTURA** | **DATA SOLICITĂRII AVIZULUI** | **DATA OBŢINERII AVIZULUI** | **SEMNĂTURA** |
| **STRUCTURA INIŢIATOARE** | | | |
| **Direcţia generală asistență medicală și sănătate publică**  **Director general Carmen Mihaela BARDOȘ**  **Serviciul de asistență medicală și planificare strategică**  **Director general adjunct Costin ILIUȚĂ** |  |  |  |
|  | | | |
| **STRUCTURI AVIZATOARE** | | | |
| **Direcția managementul resurselor umane și structuri sanitare**  **Director Alina Gabriela CARABULEA** |  |  |  |
| **Direcția generală economică**  **Director general Victoria VOINEA** |  |  |  |
| **Direcţia generală juridică**  **Director General Ionuţ Sebastian IAVOR** |  |  |  |
| **Direcţia generală juridică**  **Serviciul avizare acte normative**  **Șef serviciu Dana Constanţa EFTIMIE** |  |  |  |
| **Secretar de Stat**  **Prof. univ. dr. Adriana PISTOL** |  |  |  |
| **Secretar General**  **Georgeta BUMBAC** |  |  |  |